Diari Oficial de la Generalitat Valenciana


Sumari del DOGV 3827, del 01-09-2000 (2000/7109)

RESOLUCIÓ de 4 de juliol de 2000, de la Direcció General de Treball i Seguretat Laboral, per la qual es disposa el Registre i Publicació del Conveni Col·lectiu per al Personal Laboral de la Confederació Sindical de CC OO del País Valencià 1999-2000-2001 (Codi 8000202).
-----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3827

Data del DOGV
:   01-09-2000

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   2000/7109


Data del document
:   04-07-2000

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * sindicat
    * conveni col·lectiu

RESOLUCIÓ de 4 de juliol de 2000, de la Direcció General de Treball i Seguretat Laboral, per la qual es disposa el Registre i Publicació del Conveni Col·lectiu per al Personal Laboral de la Confederació Sindical de CC OO del País Valencià 1999-2000-2001 (Codi 8000202). [2000/7109]
  
Vist el text articulat del Conveni Col·lectiu per al Personal Laboral de la Confederació Sindical de Comissions Obreres del País Valencià C S CC OO PV, subscrit el dia 14 de juny de 2000, d'una banda per la direcció de la Confederació, dos membres de l'Executiva i de l'altra per la representació dels treballadors i de les treballadores, pel Comité d'Intercentres, presentat davant d'aquesta Direcció General el dia 26 de juny de 2000, i d'acord amb el que disposa l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i articles 2, 3 i 6 del Reial Decret 1040/1981, de 22 de maig, sobre Registre i Dipòsit de Convenis Col·lectius de Treball, aquesta Direcció General de Treball i Seguretat Laboral, conforme a les competències que té transferides segons el Reial Decret 4105/82, de 29 de desembre, acorda:
  
Primer
  
Ordenar la seua inscripció en el Registre de Convenis Col·lectius de Treball d'aquesta Direcció General, amb notificació a la Comissió Negociadora, i Dipòsit del text original del conveni.
  
Segon
  
Disposar la seua publicació en el Diari Oficial de la Generalitat Valenciana.
  
València, 4 de juliol de 2000.- El director general de Treball i Seguretat Laboral: Roman Ceballos Sancho.
  
CONVENI COL·LECTIU PERSONAL LABORAL
  
DE LA CONFEDERACIÓ SINDICAL
  
DE CC.OO. DEL PAÍS VALENCIÀ
  
CAPÍTOL 1
  
Disposicions Generals
  
Article 1. Àmbit d'aplicació funcional i territorial
  
El present conveni estableix i regula les normes per les quals han de regir-se les condicions de treball del personal assalariat no sindicalista dins de l'estructura organitzativa de la Confederació. Per tant, es troben afectats per aquest conveni les següents organitzacions:
  
Territorials: Confederació Sindical de CCOO del PV i totes les unions comarcals, intercomarcals i delegacions locals de l'àmbit del País Valencià.
  
De branca: Federacions i sindicats comarcals i intercomarcals de l'àmbit del País Valencià.
  
Article 2. Àmbit personal
  
Aquestes normes són d'aplicació a tots els treballadors i treballadores que presten els seus serveis en qualsevol de les organitzacions territorials o de branca de la Confederació de CCOO del PV, s'exceptuen expressament aquelles persones que tinguen la condició de sindicalistes per càrrec electe o no.
  
Article 3. Vigència i durada
  
El present conveni entrarà en vigor el dia que es signe i la seua durada serà de tres anys fins el 31 de desembre de 2001, amb independència que els efectes econòmics seran retroactius a l'1 de gener de 1999 amb els increments descrits en l'article 23.
  
Conclosa la seua vigència quedarà denunciat automàticament, sense perjudici de mantenir en vigor tot el seu contingut tant normatiu com obligacional, fins la negociació d'un nou Conveni.
  
Si les negociacions del Conveni es prorrogaren, pel temps que excedisca de la seua vigència s'entendrà subsistent el present conveni en tots els termes fins a la formalització del nou i això sense perjudici de la llibertat de les parts per a arbitrar a través de la Comissió Negociadora, les fórmules que estimen oportunes per a la seua aplicació amb caràcter transitori.
  
Article 4. Comissió paritària d'interpretació i vigilància
  
En compliment de l'acord s'estableix per a la interpretació del nou conveni una comissió paritària que estarà formada per tres representants dels treballadors/treballadores i tres representants del sindicat que se relacionaran.
  
El domicili d'ambdues representacions a tots els efectes serà: Confederació Sindical de CCOO-PV, plaça de Nàpols i Sicília, 5, 46681 València.
  
Aquesta comissió paritària actuarà col·legiadament:
  
En les reunions de la Comissió Paritària podran assistir amb veu però sense vot, els assessors que les parts designen en cada cas.
  
\* Aquestes reunions seran convocades amb ordre del dia establit amb anterioritat, per tal de donar eixida als problemes que vagen sorgint, tantes vegades com siga necessari.
  
\* La comissió es reunirà a instància de qualsevol de les parts, en el termini de quinze dies, amb convocatòria feta per escrit especificant ordre del dia i estenent acta en cada reunió.
  
\* La resolució s'emetrà en el termini de quinze dies. Els acords es prendran per majoria de les parts.
  
Article 5. Legislació aplicable
  
En allò previst en aquest conveni col·lectiu, s'estarà a allò disposat en la legislació vigent.
  
Article 6. Garantia «ad personam»
  
Es respectaran aquelles situacions i drets personals que amb caràcter global o en cada cas concret hagen estat pactats anteriorment i que excedisquen d'allò estrictament pactat en el present conveni, i es mantindrà com a garantia «ad personam» (veure disposició transitòria).
  
CAPÍTOL II
  
Organització pràctica del treball.
  
Classificació del personal. Contractació. Ascensos.
  
Cessaments. Formació professional.
  
Article 7. Organització pràctica del treball
  
Per a l'organització pràctica del treball haurà de consultar-se als treballadors/treballadores afectats i al comité d'empresa, i es tractarà d'arribar a un acord amb l'Executiva respectiva, de manera que l'elaboració de les mesures organitzatives s'enriquisquen amb la màxima participació i la seua aplicació trobe el màxim recolzament.
  
Per a la modificació de les condicions de treball s'estarà a allò disposat en el Text Refós de l'Estatut del Treballadors, art. 41 RD 1/1995.
  
Article 8. Categories professionals
  
1. Les categories professionals es classificaran en funció del treball efectivament realitzat.
  
2. La classificació professional competeix a la comissió de classificació i es realitzarà d'acord amb el nomenclator de categories que fixa aquest conveni. La comissió estarà composada per tres representants de la comissió executiva i d'altres tres del comité que poden actuar com a assessors.
  
La citada comissió emetrà informe preceptiu en el termini de 15 dies des que ho sol·licite el treballador/la treballadora. Aquest informe tindrà caràcter no vinculant. Aquest informe es traslladarà a la comissió executiva qui contestarà en el termini de 15 dies.
  
La intervenció de la citada Comissió de Classificació ho serà sense perjudici de la utilització pels treballadors/les treballadores del procediment legal en matèria de classificació professional.
  
El personal que preste els seus serveis en la Confederació Sindical de CCOO del PV es classificarà segons la funció que realitze al Sindicat en algun dels següents Grups Professionals:
  
I. Personal de Direcció
  
I.I. Cap d'Àrea
  
I.II. Cap de Serveis
  
II. Personal Tècnic
  
II.I. Tècnic Superior
  
II.II. Tècnic Mitjà
  
II.III. Tècnic Informàtic
  
II.IV. Tècnic Comptable
  
II.V. Assessor Laboral
  
III. Personal Administratiu
  
III.I. Oficial Administratiu 1a.
  
III.II. Oficial Administratiu 2a.
  
III.III. Auxiliar Administratiu.
  
III.IV. Auxiliar Administratiu 2a.
  
IV. Personal d'Oficis Diversos
  
IV.I. Personal Oficis Diversos
  
IV.II. Personal de Neteja
  
Personal de direcció
  
Estaran inclosos en aquest grup laboral tots els treballadors/les treballadores que ocupen llocs singulars dins de l'Organització i que, sense deixar de pertànyer a l'àmbit no sindical, exerceixen una tasca de Direcció (control, organització i coordinació) sobre el personal en aquest o d'altres grups laborals).
  
En aquest grup laboral primarà la descripció del lloc de treball sobre la referència a una categoria determinada ja que serà potestatiu de la Direcció corresponent la creació dels llocs de treball.
  
Donada la singularitat dels treballadors/treballadores enquadrats en aquest grup laboral i el caràcter potestatiu de la seua creació, la definició de les seues competències es determinarà en cada cas.
  
No obstant això, distingirem dues categories:
  
Llocs de responsabilitat en àrees de gestió (cap d'Àrea), exclusivament creats per a exercir la direcció de grans àrees que impliquen una extensa gestió de fons i recursos.
  
Llocs de caps de grups (caps de Serveis), les funcions dels quals seran bàsicament de coordinació i la necessitat del qual vindrà donada per la manera en què cada organització confederada tinga organitzades les seues àrees o funcions.
  
Personal tècnic i titulats
  
Formaran part d'aquest grup tots aquells treballadors/treballadores que ocupen llocs de treball per als quals el desenvolupament de les funcions d'aquest lloc requerisca una titulació de grau mitjà o superior.
  
Els requisits d'entrades seran la titulació i l'experiència provada, en funció del lloc de treball concret que es vulga cobrir.
  
Juntament amb aquests requisits, la capacitat per a prendre decisions de manera independent, la iniciativa i capacitat per a desenvolupar un treball sota el propi control dels resultats obtinguts, són característiques que han de requerir-se a qualsevol dels aspirants a llocs de treball i categories d'aquest grup laboral.
  
Depenent del títol acadèmic que els habilite per a les funcions es classificaran en
  
Tècnics de Grau Superior
  
Tècnics de Grau Mitjà
  
Tècnic informàtic: És el tècnic que amb suficients coneixements d'informàtica, aplica i modifica programes corresponents a les aplicacions proposades, realitza proves necessàries que asseguren la fiabilitat dels resultats, així com la supervisió i seguiment del programa en ús.
  
Seran les funcions més significatives a realitzar les següents:
  
Supervisar la correcta organització i utilització de l'equip i mitjans informàtics.
  
Atendre les consultes dels usuaris.
  
Codificar, provar i documentar les rutines de les aplicacions.
  
Conéixer i aplicar les possibilitats que ofereixen els distints paquets estàndards.
  
Col·laborar en el control del treball realitzat per l'equip, així com ajudar en les tasques de manteniment o desenvolupament de noves aplicacions.
  
Assessors Laborals (veure Disposició Transitòria)
  
Són els treballadors i les treballadores que amb la suficient experiència i coneixement de la legislació social i problemàtica sindical realitzen assistència, coordinació i recolzament tant a l'advocat o gabinet jurídic com a les respectives direccions sindicals de què depenen.
  
Les tasques més significatives són:
  
Atendre i assessorar els treballadors i les treballadores en matèria de legislació social (contractes de treball, seguretat social, desocupació, aplicació de convenis col·lectius, ordenances laborals, liquidacions, etc.), tant en els locals del sindicat com en els centres de treball.
  
Assistència en expedients per acomiadament, sancions, reclamacions de quantitat, etc., assistència al treballador/treballadora, quan procedisca, en l'acte de conciliació davant les instàncies corresponents i col·laboració amb el gabinet jurídic fins l'acabament del procediment.
  
Elaboració, registre i seguiment de denúncies davant la Inspecció de Treball, Direccions Provincials i Generals de Treball.
  
Assistència i assessorament a Comités d'Empresa, Seccions Sindicals i Delegats de Personal en matèries com Convenis Col·lectius, Eleccions Sindicals, etc., tant als locals del sindicat com als centres de treball.
  
Personal administratiu
  
Formaran part d'aquest grup laboral els treballadors i les treballadores que ocupen llocs de treball la finalitat dels quals siga, principalment, la realització de tasques de recolzament del personal tècnic, dels caps o sindicals de la seua àrea, en assumptes generals, per assegurar-ne el correcte i eficient funcionament.
  
Els requisits d'entrada, encara variant en funció del lloc al qual es vulga donar cobertura, i referits al primer nivell del grup, seran:
  
Coneixements bàsics d'informàtica a nivell d'usuari.
  
Coneixement de les funcions generals desenvolupades i necessàries en el funcionament de l'àrea on es pretén cobrir el lloc.
  
Iniciativa i capacitat per a desenvolupar el treball de forma automàtica sota supervisió dels seus superiors.
  
Oficial administratiu 1a.
  
És el treballador/treballadora que amb total coneixement de la seua professió, autonomia, iniciativa pròpia i responsabilitat, té al seu càrrec un servei determinat.
  
A títol orientatiu correspondrien les següents funcions:
  
Organització del treball administratiu pel que fa a la comptabilitat, compres, facturació, nòmines, assegurances socials, etc., sempre en funció de la legislació vigent, normes establides o indicacions d'un superior.
  
Confecció d'informes, interpretació resultats i obtenció de conclusions, proposició en el seu cas de les modificacions que estime convenients.
  
Gestió interna o externa de documentació laboral, comercial, administrativa o de qualsevol altra naturalesa que li siga encomanada, davant personal de l'organització, organismes oficials i empreses privades, i desplaçament en cas necessari.
  
Atenció personal o telefònica per a donar o obtenir informació sobre qualsevol assumpte relacionat amb el seu servei, per tal d'obtenir les dades que calguen per a la seua gestió.
  
Redacció i mecanografiat, compliment i comprovació d'impresos o documents de control, així com el seu registre, arxiu o custòdia, i manteniment de les normes d'actuació establides.
  
Maneig de terminals informàtiques i ordinadors personals, així com de programes preparats a aquest efecte, per a la introducció de les dades.
  
Distribució i supervisió de treball dels administratius que hi col·laboren en les seues funcions, resolent els dubtes que pogueren hi presentar-se'ls.
  
Oficial administratiu de 2a.
  
És el treballador/la treballadora que amb coneixements suficients de la seua professió i sota la supervisió d'un cap, comandament o oficial de primera, hi col·labora amb les funcions administratives per al correcte funcionament del servei.
  
Les funcions a realitzar seran:
  
Localització, elaboració i comprovació de dades per a la confecció d'informes, balanços, pressuposts, factures, rebuts, certificacions, nòmines, prestacions, etc., seguint les instruccions rebudes.
  
Tramitació interna o externa de documents laborals, comercials, administratiu o qualsevol naturalesa que li siga encomanada, davant el personal de l'organització, organismes oficials, empreses privades, i desplaçament en cas necessari.
  
Atenció personal o telefònica per a donar o obtenir informació sobre qualsevol assumpte que li siga encomanat, com ara nòmines, compres, vendes, facturació, seguretat social, etc., sol·licitar ocasionalment la col·laboració d'altres àrees per a l'obtenció de la informació que calga.
  
Redacció de correspondència habitual, mecanografiat de tota classe d'informes i correspondència, emplenament i comprovació d'impresos i documents de control, així com el seu registre i arxiu, manteniment de les normes d'actuació que se li indiquen.
  
Maneig de terminals informàtics i ordinadors personals, així com els programes preparats per a tal efecte, per a la introducció, obtenció o modificació de dades.
  
Auxiliar administratiu:
  
És el treballador/la treballadora que amb coneixements bàsics de la seua professió i sota la supervisió d'un cap o personal de categoria superior, hi col·labora, i realitza tasques administratives elementals per al correcte funcionament de la unitat.
  
Correspondrà a aquesta categoria les següents funcions:
  
Mecanografiat de tot tipus de correspondència, informació, quadres estadístics, etc., bé siguen realitzats en màquina d'escriure o en ordinador personal.
  
Realització de càlcul de caràcter senzill, així com la transcripció de qualsevol tipus de suport a un altre, tot això seguint normes o directrius totalment definides.
  
Registre, classificació i arxiu de documentació que es rep o genera, i seguiment de les normes establides en cada cas.
  
Atenció o realització de telefonades i passar la comunicació a la persona interessada o en la seua absència, replegar el missatge.
  
Personal d'Oficis Diversos:
  
Pertanyeran a aquest grup laboral els treballadors/les treballadores que, en possessió del corresponent títol, disposen de qualitats professionals i capacitats quant al coneixement i experiència en el desenvolupament del seu ofici, i estaran capacitats per a interpretar i realitzar per si les tasques encomanades pròpies del saber de la seua competència.
  
Formaran també part d'aquest grup laboral els treballadors/les treballadores que, no estant en condicions d'acreditar la titulació anteriorment referida, es troben, per la seua provada experiència i/o coneixement, capacitats per a la realització de les funcions dels llocs de treball enquadrats en les categories que inclouen aquest grup laboral.
  
Les funcions que s'han de realitzar seran les següents:
  
Realitzar les tasques pròpies de cada ofici, amb el complet domini d'aquest i el suficient grau de perfecció i eficàcia, utilitzant per a això els mitjans i equipaments adients.
  
Manteniment i reparació dels equips i instal·lacions al seu càrrec quan les avaries no revestisquen especial dificultat tècnica.
  
Control, conservació i neteja del material al seu càrrec.
  
Maneig i utilització dels equips.
  
Transport de material i equips, utilitzant per a això mitjans adequats.
  
Aquelles altres afins a la seua categoria que li siguen encomanades pel seu superior i resulten necessàries per raons de servei.
  
Personal de neteja
  
És el treballador/la treballadora que realitza les tasques de neteja dels despatxos i dependències del centre o centres que li siguen assignats així com del mobiliari, qualsevol que siga la seua classe i situació.
  
Per al desenvolupament d'aquestes funcions el sindicat proporcionarà el material necessari.
  
Article 9. Contractaciones i empleo
  
En el supòsit que es necessite cobrir un lloc de treball de qualsevol de les categories (totes les incloses en l'art. 8, llevat del personal de direcció), es realitzarà seguint els següents criteris:
  
A) Per a llocs de treball de caràcter indefinit:
  
a. S'oferirà, en primer lloc, al personal segons el procediment que es descriu en l'article 11.
  
b. En el supòsit que la vacant quedara deserta pel procediment de la lletra anterior, mitjançant convocatòria pública anunciada als locals del sindicat amb ressenya de les característiques, condicions i requisits. Es constituirà una Comissió de selecció de la qual formarà part amb veu i sense vot, en tot el seu procés, un membre del Comité d'Empresa, sent aquesta comissió l'encarregada d'establir la realització de les proves de selecció.
  
En tot el procediment de selecció s'estarà sotmés als criteris de publicitat, objectivitat, i igualtat, i s'arbitraran els mecanismes que ho garantisquen.
  
B) Per a la cobertura de llocs de treball que per la seua naturalesa siguen d'obra o servei determinat o bé per contractació de treballadores/treballadores en pràctiques:
  
Mitjançant convocatòria pública anunciada als locals del sindicat amb ressenya de les característiques, condicions i requisits. Es constituirà una comissió de selecció de la qual formarà part amb veu i sense vot, en tot el seu procés, un membre del Comité d'Empresa, sent aquesta comissió l'encarregada d'establir la realització de les proves de selecció.
  
En tot el procediment de selecció s'estarà sotmés als criteris de publicitat, objectivitat i igualtat, i s'arbitraran els mecanismes que ho garantisquen.
  
C) Per a la cobertura de llocs de treball de caràcter eventual (interinitat, contractes per circumstàncies de la producció, etc.).
  
Es constituirà una borsa de treball amb una durada de dos anys, formada per aquells candidats que, havent superat les proves de la categoria objecte de contracte, no hagueren resultat seleccionats en els concursos a què fa referència la lletra anterior.
  
Subsidiàriament i per al cas que mitjançant aquesta borsa no es poguera cobrir la vacant s'acudirà a un nou procediment de concurs.
  
Tant el sindicat com el treballador estan respectivament obligats a realitzar les experiències que constituïsquen l'objecte de la prova.
  
Aquest període serà el següent:
  
a) Cinc mesos per al personal tècnic.
  
b) Dos mesos per al personal tecnicoadministratiu.
  
c) Quinze dies per a la resta del personal, en contractes inferiors a un any i d'un mes en períodes superiors.
  
Com a norma general, el sindicat haurà de prestar el servei pels seus propis mitjans, per la qual cosa el volum de la plantilla serà el necessari per a garantir aquests serveis amb treballadors/treballadores propis.
  
Amb caràcter excepcional i atenent a la naturalesa del treball que es tracta, el sindicat podrà contractar treballadors temporals, sempre que no supere el 30% dels treballadors/treballadores fixes en plantilla i solament en les següents modalitats:
  
- Obra i servei.
  
- Circumstància de la producció.
  
- En pràctiques.
  
- D'interinitat.
  
Quant a contractes en pràctica s'estarà a allò disposat en la Legislació vigent, excepte el període de proves que serà el replegat en l'article 9 del present conveni.
  
Per als contractes a temps parcial, s'estarà a allò disposat en la legislació vigent.
  
Els treballadors/les treballadores així contractats gaudiran dels mateixos drets i condicions que els treballadors/les treballadores a temps complet. Aquestes condicions es determinaran proporcionalment, sols quan deriven de la durada del temps al nivell d'ingressos.
  
D) Conversió de contractes temporals en indefinits. Al present conveni, li serà d'aplicació allò regulat en la Disposició Addicional Primera de la Llei 63/1997 de 26 de desembre.
  
Podrà concertar-se el contracte per al foment de la contractació indefinida, amb aquells treballadors/es que estiguen empleats en la confederació sindical mitjançant un contracte de durada determinada o temporal, inclosos els contractes formatius, fins i tot si aquests s'hagueren celebrat una vegada transcorregut un any des de l'entrada en vigor del Reial Decret Llei 8/97, de 16 de maig.
  
E) En compliment d'allò disposat en l'article 15 a) de l'Estatut dels Treballadors, s'estableix que les activitats que han de realitzar-se en desenvolupament dels Convenis i Resolucions que la Confederació Sindical de CCOO del PV subscriga amb les Administracions Públiques, tenen autonomia i substantivitat pròpia dins de l'activitat normal i en conseqüència podrà contractar-se als treballadors/treballadores per a realitzar-les a l'empara de la modalitat de contracte temporal per a la realització d'una obra o servei determinat, dels previstos en el meritat articulat legal.
  
El personal que es contracte per a realitzar Tasques i Serveis dels Convenis i Resolucions de col·laboració de la CS CCOO PV amb les Administracions Públiques, les seues condicions de treball i salaris seran les que marquen aquests Convenis i Resolucions de Col·laboració. En allò que no tinguen regulat els serà d'aplicació el present Conveni.
  
Article 10. Comissió d'ocupació
  
Es crea una comissió d'ocupació composada per la Direcció i tres representants del Comité Intercentres, amb la següent finalitat:
  
1. Fer un estudi de plantilla i necessitats de personal per al funcionament de l'organització.
  
2. Acordar els criteris de les persones, que en cada cas, hauran de passar de contractes temporals a contractes fixes.
  
Aquesta comissió es reunirà una vegada a l'any o quan les parts ho consideren necessari.
  
Article 11. Ascensos, acoblaments i promocions
  
1. En cas de produir-se vacant o lloc de nova creació, prèviament a oferir-se en concurs d'ascens, promoció interna o nova contractació, s'oferirà la plaça de què es tracte per a ser coberta entre aquells treballadors/treballadores en actiu fixes que ostenten idèntica categoria que es pretén cobrir, adjudicant-se la plaça corresponent als treballadors sol·licitants que acrediten major antiguitat en el Sindicat i subsidàriament, en cas d'empat, a favor dels de més edat.
  
2. Les vacants no cobertes com a conseqüència de l'aplicació de l'apartat anterior, s'oferiran per a la promoció interna als treballadors/les treballadores en actiu fixes d'inferior categoria i que complisquen els requisits del lloc, que acreditaran en prova i concurs restringit, en els quals participarà per a garantir l'objectivitat, una representació dels treballadors/treballadores.
  
Pel que fa als criteris de prioritat, a més del ja citat d'antiguitat seran per aquest ordre:
  
Els treballadors/les treballadores que pertanyen al departament on s'haja produït la vacant o lloc de nova creació.
  
Resta de treballadores del centre.
  
Treballadors/treballadores amb jornada parcial per a ocupar vacants de jornada completa, de la mateixa categoria professional, en l'àmbit de la localitat del seu centre de treball. En cas de ser sol·licitat per més d'un treballador, tindrà preferència el de major antiguitat.
  
Article 12. Cessaments
  
Els treballadors/les treballadores que desitgen cessar voluntàriament en el servei del sindicat estaran obligats a comunicar-ho, llevat dels supòsits d'urgència justificada, i a complir els següents terminis de preavís:
  
Quinze dies per al personal especialitzat i qualificat.
  
Un mes per al personal administratiu.
  
Tres mesos per al personal tècnic.
  
Article 13. Formació professional i promoció
  
\* S'estarà a allò disposat en l'article 23 de l'Estatut dels Treballadors.
  
Les parts signants del present conveni assumeixen, en l'àmbit territorial i funcional corresponent, i en la seua totalitat el contingut del II Acord Nacional per a la Formació Contínua de data 19 de desembre de 1996 (BOE 1.02.97) i formen part d'aquest acord totes les seues estipulacions.
  
A tal objecte es crea una comissió de formació entre la Direcció i el Comité d'Empresa, les funcions de la qual seran les de programar l'activitat formativa d'acord amb les necessitats detectades per la Direcció.
  
La comissió es dotarà d'un reglament que regule el seu funcionament, en relació a convocatòries i adopció d'acords.
  
Respecte de l'assistència a cursos de formació i reciclatge en l'àmbit de les convocatòries de FORCEM, la seua regularització queda establida en els següents termes:
  
A) Quan l'assistència a cursos es produïsca per indicació de la Direcció per atendre necessitats en relació amb el lloc de treball, aquesta serà obligatòria i les despeses que se'n deriven correran pel seu compte i es realitzarà dins de la jornada laboral, o si no n'hi ha, compensant el temps dedicat amb temps de descans.
  
B) Si la decisió d'assistir als cursos per a la promoció i desenvolupament professional és del treballador/treballadora, el temps de formació es compartirà al 50% i es procurarà si això és possible que la realització de la formació coincidira en la part corresponent a l'empresa dins de la jornada laboral, i es compensarà si no n'hi ha amb temps equivalent en període de descans.
  
CAPÍTOL III
  
Jubilació. Jornada de treball. Horari.
  
Vacances. Permisos i excedències
  
Article 14. Jubilació
  
La jubilació obligatòria dels treballadors/treballadores serà als 65 anys, sempre que reunisquen els requisits legals de la Llei General de la Seguretat Social.
  
Aquesta obligatorietat de jubilació als 65 anys no regirà per a aquells treballadors/treballadores que no reunisquen els requisits de la Llei General de la Seguretat Social.
  
Els treballadors/treballadores afectats pel present conveni, podran acollir-se voluntàriament a la jubilació parcial anticipada d'acord amb la següent taula:
  
Edat % treballat % reducció
  
60 anys 67% 33%
  
61 anys 57% 43%
  
62 anys 45% 55%
  
63 anys 33% 67%
  
64 anys 0% 100%
  
La reducció de la jornada de cada any serà coberta amb un contracte a temps parcial/relleu.
  
Les bases anuals i setmanals de la jornada seran les vigents que figuren en el conveni.
  
Normativa de l'article 12, un, 6, de l'Estatut dels Treballadors (modificat pel RD Llei 15/98 de 27 de novembre 98 i RD 144/99 del 29 de gener del 99).
  
Article 15. Jornada de treball
  
El còmput anual per a l'any 1999 serà de 1.702 hores inclòs el temps de 20 minuts diaris de descans, sent la jornada laboral setmanal de 37,5 hores i repartida de la següent manera:
  
De dilluns a dijous: 8 hores en jornada partida.
  
Divendres: 5,30 hores en jornada continuada de matí.
  
El còmput anual per a l'any 2000 serà de 1.680 hores inclòs el temps de 20 minuts diaris de descans sent la jornada setmanal de 37 hores i repartida de la següent manera:
  
De dilluns a dijous: 8 hores en jornada partida.
  
Divendres: 5 hores en jornada continuada de matí.
  
El còmput anual per a l'any 2001 serà de 1.666 hores inclòs el temps de 20 minuts diaris de descans, sent la jornada setmanal de 36,50 hores i repartida de la següent manera:
  
De dilluns a dijous en jornada partida
  
Divendres en jornada continuada de matí.
  
Amb independència de la vigència que estableix el present Conveni ambdues parts pacten la jornada laboral anual per als anys 2002 i 2003 que seran les següents:
  
El còmput anual per a l'any 2002 serà de 1.644 hores inclòs el temps de 20 minuts diaris de descans, sent la jornada setmanal de 36 hores i repartida de la següent manera:
  
De dilluns a dijous en jornada partida.
  
Divendres en jornada continuada de matí.
  
El còmput anual per a l'any 2003 serà de 1.620 hores inclòs el temps de 20 minuts diaris de descans, sent la jornada setmanal estimada de 35 hores i repartida de la següent manera:
  
De dilluns a dijous en jornada partida.
  
Divendres en jornada continuada de matí.
  
Quan per motius organitzatius algun treballador/treballadora haguera de prestar els seus serveis en divendres per la vesprada, aquest es compensarà qualsevol altre dia amb un descans equivalent a les hores treballades que, en cap cas podrà ser fraccionat ni modificarà la jornada setmanal pactada.
  
Les organitzacions afectades per aquest Conveni Laboral hauran de respectar les condicions en matèria de jornada i horari. Qualsevol proposta de modificació serà degudament informada al Comité amb antelació suficient, perquè en cas de disconformitat puga convocar a la Comissió Paritària del Conveni.
  
No obstant això, es respectaran aquells acords individuals o col·lectius a què s'haguera arribat fins la data.
  
Quant a jornada i horari de treball d'advocats, assessors i economistes, s'estarà a la màxima flexibilitat, en atenció al propi funcionament del treball, on primarà la responsabilitat de les seues funcions sobre el compliment estricte d'un horari, i es garantirà en tot cas, els dies i hores de consulta establits en el sindicat.
  
Quant a jornada i horari de treball qualsevol treballador/treballadora podrà sol·licitar la realització de la jornada contínua, quan concórreguen provades raons personals i de caràcter inexcusable i pel temps que dure el fet causant.
  
Per als mesos d'estiu de juliol i agost es podrà establir la realització de jornada contínua, sempre salvaguardant la prestació de serveis i amb els criteris que s'acorden entre les parts.
  
Article 16. Vacances
  
Els treballadors/les treballadores compresos en aquest conveni disposaran de les vacances anuals retribuïdes de 31 dies naturals. Per tal que els locals del sindicat romanguen ininterrompudament oberts, s'establiran, de mutu acord entre els/les treballadors/treballadores i els organismes sindicals competents, un calendari de torns de vacances tenint en compte els següents criteris:
  
a) Es procurarà que la major part dels companys/companyes prenguen les vacances en el mes d'agost, per ser aquest el de menor activitat sindical, i les vacances es fixaran amb almenys tres mesos d'anticipació al seu gaudiment.
  
b) En cas que algun company/companya necessite agafar les vacances fora del període establit, es procurarà atendre les seues necessitats en la mesura en què el lloc de treball ho permeta.
  
c) Les vacances es retribuiran a raó de salari real, contractual o pactat.
  
d) Les vacances no podran iniciar-se ni en dissabtes ni en diumenges.
  
e) Els treballadors/les treballadores que per necessitat del sindicat no hagen pogut gaudir de les seues vacances, abans o després d'una baixa maternal en el mateix any, podran gaudir-les l'any següent.
  
f) La situació d'IT, derivada de malaltia, o accident greu, interromprà o suspendrà el gaudiment de les vacances, i el treballador/treballadora conservarà el dret a un nou assenyalament una vegada causada la situació d'alta sempre que es produïsca dins dels cinc primers dies de l'inici de les vacances i en el mateix any.
  
Una vegada pactat el període de gaudiment vacacional, aquest s'aplaçarà en el cas d'IT per malaltia o accident, i el treballador tindrà dret a un nou assenyalament vacacional una vegada causada la situació d'alta de mutu acord i s'haurà de gaudir abans del 31 de desembre de l'any en curs.
  
Article 17. Permisos retribuïts
  
Els treballadors/les treballadores que avisen amb la possible antelació tindran dret a permisos retribuïts en els següents casos:
  
Per defunció de cònjuge, parella de fet o fill, 3 dies naturals.
  
Per malaltia greu o defunció de parents fins a 2n. grau de consanguinitat o afinitat, 2 dies naturals.
  
Per defunció de parents fins el 3r. grau de la línia col·lateral per consanguinitat i afinitat, 1 dia natural.
  
Per naixement de fills, 2 dies naturals.
  
En cas de matrimoni de pares, fills o germans, 1 dia natural.
  
Dues hores diàries, que podran dividir-se en dues parts, per a l'alimentació del fill/filla durant els nou mesos posteriors al naixement, que es concedirà indistintament al pare o a la mare, sempre que ambdós treballen, i no podrà ser gaudit simultàniament pels dos.
  
En cas de matrimoni o decisió formal adoptada per la parella per a viure en comú, 15 dies naturals.
  
Pel temps necessari en els casos d'assistència a consulta mèdica, amb la presentació del corresponent justificant.
  
Pel temps necessari per al compliment d'un deure públic, personal i de caràcter inexcusable, sempre que es presente el subsegüent justificant.
  
Tots aquells treballadors/treballadores que tinguen al seu càrrec fill/filla menors d'edat, disposaran del temps indispensable per a acompanyar-lo a la consulta mèdica degudament justificada.
  
Pel temps imprescindible per a la preparació al part i per prescripció facultativa.
  
Els treballadors/les treballadores afectats per toxicomania o alcoholèmia tindran un permís retribuït pel temps que requerisca seguir un tractament prescrit que li impedisca l'activitat laboral, sempre en cas que no li siga reconeguda l'IT.
  
Els apartats a) i b) en cas de desplaçament, 2 dies més.
  
Quadre de consanguinitat i afinitat
  
1r. grau: Titular/cònjuge
  
 Pare/mare
  
 Fill/filla
  
2n. grau: Avi/àvia
  
 Germà/germana
  
 Nét/néta
  
3r. grau: Besavi/besàvia
  
 Oncle/tia
  
 Nebot/neboda
  
 Besnét/besnéta
  
4t. grau: Cosí/cosina
  
Article 18. Excedències i permisos sense sou
  
1. El treballador/la treballadora fix, amb almenys un any d'antiguitat al sindicat, tindrà dret a situar-se en excedència per un termini no menor d'un any i no major de cinc, amb la conservació del lloc de treball.
  
Aquest dret sols podrà exercir-se una altra vegada pel mateix treballador/treballadora si han transcorregut quatre anys des del final de l'anterior excedència.
  
2. Per cursar estudis per temps superior a un any i inferior a 5 anys. Aquest període sols podrà ser exercit una altra vegada pel mateix treballador/treballadora, si han transcorregut quatre anys des del final de l'anterior excedència, ja siga voluntària o especial.
  
3. Quan el/la cònjuge-parella de fet siga traslladat per raons laborals a un centre de treball fora de la província, on el treballador/a preste els seus serveis. Aquesta excedència no podrà ser inferior a 6 mesos ni superior a 2 anys.
  
Les excedències citades no computaran cap antiguitat.
  
La comunicació per reintegrar-se al sindicat haurà de formular-se per escrit i amb un mes d'antelació a la data de termini de l'excedència.
  
4. Qui ostente càrrec electe a nivell provincial, autonòmic, estatal o en el sindicat, tindrà dret a l'excedència forçosa amb reserva del lloc de treball i al còmput d'antiguitat mentre dure l'exercici del seu càrrec representatiu, i haurà de reincorporar-se al seu lloc de treball dins del mes següent a la data del cessament.
  
Excedència per a la cura dels fills/filles:
  
Els treballadors/les treballadores tindran dret a sol·licitar una excedència especial amb reserva del lloc de treball per a l'atenció personal i directa dels fills menors de 4 anys, tant si és fill/filla natural o adoptat.
  
Quan el pare i la mare treballen, sols un d'ells podrà exercitar aquest mateix dret. Aquesta situació d'excedència no podrà excedir de 3 anys, i es computarà aquest període d'excedència a efectes d'antiguitat en el primer any.
  
En cas de malaltia greu o dilatada d'un fill/filla es disposarà dels dies necessaris de permís sense sou, i hauran de justificar-se les absències al treball.
  
5. Quan concórreguen circumstàncies de malaltia greu de llarga durada o defunció del cònjuge-parella de fet o familiars compresos en el 1r., 2n. grau de consanguinitat i s'acredite la necessitat d'atendre personalment les conseqüències derivades d'aquelles situacions. Aquest permís serà sense sou pel temps necessari i no superior a un any.
  
Així mateix, podran sol·licitar permisos no remunerats per a la preparació d'exàmens que els seran concedits segons les possibilitats del manteniment dels distints serveis i mai per un temps superior a quinze dies, en tot cas la persona afectada podrà exercitar el dret a la concessió de fins a 3 dies abans de la data de l'examen i fins a 3 vegades a l'any, d'acord amb l'art. 23 de l'ET apartat a) últim paràgraf.
  
CAPÍTOL IV
  
Condicions econòmiques
  
Retribucions-Gratificacions-Pagues Extraordinàries-Complement d'IT-Increment Salarial-Revisió Salarial Provisional-Bestretes-Dietes-Desplaçaments-Préstecs.
  
Article 19. Retribucions
  
S'entendrà per salari base la retribució corresponent, en cadascuna de les categories professionals, a una activitat normal, durant la jornada normal de treball i que, com a tal Salari Base es determinarà en les Taules Salarials incloses com a annex en aquest Conveni.
  
El salari base es considerarà sempre referit a la jornada pactada en aquest Conveni.
  
Article 20. Gratificacions extraordinàries
  
Tot el personal afectat per aquest conveni, percebrà dues mensualitats extraordinàries completes que seran satisfetes, una el 15 de juliol i l'altra el 15 de desembre. La paga de juliol serà abonada al treballador/treballadora que gaudisca de les seues vacances abans de la data citada i a l'inici de les seues vacances.
  
El personal que haguera ingressat en el transcurs de l'any o cessara en el mateix, se li abonaran aquestes mensualitats, prorratejant el seu import en relació amb el temps treballat per sisenes parts.
  
Per al personal que treballe a temps parcial, les mensualitats extraordinàries s'abonaran proporcionalment a la jornada realitzada.
  
Es podrà accedir a què el Sindicat avance fins a dues pagues extres a qualsevol treballador que ho sol·licite, i s'abonaran en el seu dia les diferències que per augments posteriors es produïren.
  
Article 21. Hores extraordinàries
  
Queda expressament prohibida la realització d'hores extraordinàries. Excepcionalment, si per necessitats urgents i inajornables del treball és necessària la seua realització es compensaran amb descans incrementat amb el 75%.
  
Article 22. Complement IT
  
El treballador/la treballadora durant els períodes d'IT, qualsevol que siga la seua causa percebrà el 100% del salari des del primer dia de la baixa.
  
Article 23. Increment salarial
  
Per al primer any de vigència del conveni, és a dir, de l'1-1-99 al 31-12-99, es pacta un increment salarial del 3,4% que s'aplicarà sobre tots els conceptes econòmics vigents el 31-12-98 (s'adjunten taules salarials).
  
Per al segon any de vigència del conveni, és a dir, de l'1-1-2000 al 31-12-2000, es pacta un increment salarial equivalent a l'IPC previst que s'aplicarà a tots els conceptes retributius del 2000 (s'adjunten taules salarials).
  
Per al tercer any de vigència del conveni, és a dir, de l'1-1-2001 al 31-12-2001 es pacta un increment salarial equivalent a l'IPC previst que s'aplicarà a tots els conceptes retributius del 2001.
  
Si el 31 de desembre de cada exercici, l'IPC real és superior al prevista s'efectuarà una revisió salarial equivalent a l'excés d'aquest, que s'abonarà amb efecte retroactiu a primers de cada any i en un sol pagament, i es consolidarà aquesta diferència en les taules salarials de referència per a l'increment de l'exercici següent.
  
Article 24. Revisió salarial provisional
  
Acabada la vigència temporal del present conveni i fins que s'acorde un altre des del primer mes següent, s'aplicarà un increment salarial retribuït de l'IPC previst, amb un màxim de dos anys, és a dir, 2002 i 2003.
  
Si al 31 de desembre d'aquests exercicis, l'IPC real fora superior al previst s'efectuarà una revisió salarial equivalent a l'excés del mateix, que s'abonarà amb efecte retroactiu a primers de cada any i en un sol pagament, i es consolidarà aquesta diferència en les taules de referència per a l'increment d'exercicis següents.
  
Article 25. Bestretes
  
Es podran sol·licitar bestretes a compte del salari mensual per un valor de fins el 75% del salari net que s'ha de percebre.
  
Article 26. Dietes i desplaçaments
  
Els treballadors/les treballadores que per necessitats organitzatives o sindicals i per acord de l'Organisme de direcció del qual depenen, hagen de desplaçar-se a poblacions distintes d'on tenen el seu centre de treball, rebran com a compensació les dietes que es relacionen en el present Conveni.
  
Els viatges d'anada i tornada correran a càrrec de l'Organisme del qual es depén, que abonarà en cas de fer-se el viatge en cotxe particular, el quilometratge a raó de 28 pta./km. i si es viatjara en transport públic s'abonarà l'import dels bitllets.
  
Article 27. Préstecs
  
El treballador/la treballadora que preste els seus serveis amb més d'un any d'antiguitat en el Sindicat, podrà demanar un préstec de fins a tres mensualitats, que s'haurà de tornar en un any a partir de la seua concessió i sense interessos, a raó d'una quantia fixa mensual.
  
La concessió d'aquests préstecs estarà subjecta a les disponibilitats del Sindicat.
  
No es podrà sol·licitar nou préstec fins la liquidació del préstec anterior.
  
CAPÍTOL V
  
Faltes i sancions
  
Article 28. Faltes i sancions
  
Les faltes es classificaran atenent la seua importància i reincidència en lleus, greus i molt greus.
  
\* Seran faltes lleus:
  
1. Tres faltes de no recuperació d'horari durant tres mesos.
  
2. La no comunicació amb antelació de la no assistència al treball a no ser que es comprove la impossibilitat de fer-ho.
  
3. Faltar al treball un dia al mes sense causa justificada.
  
4. Absència injustificada en el lloc de treball.
  
\* Seran faltes greus:
  
1. Cinc faltes de no recuperació d'horari durant tres mesos.
  
2. Faltar dos dies al treball en un mes sense justificar.
  
3. La simulació de malaltia o accident.
  
4. La negligència en el treball quan cause perjudici greu.
  
5. L'abandonament del lloc de treball sense causa justificada.
  
6. Acumulació de tres faltes en tres mesos per absència injustificada en el lloc de treball.
  
\* Seran faltes molt greus:
  
1. Faltar al treball més de dos dies al mes sense causa justificada.
  
2. Set faltes de no recuperació d'horari durant tres mesos.
  
3. El furt i robament, tant als altres treballadors com a CCOO o a qualsevol personal.
  
4. Les ofenses verbals o físiques de naturalesa sexual o de qualsevol altra naturalesa exercits sobre qualssevol treballadors/treballadores quan aquestes ofenses siguen exercides des de posicions de superioritat jeràrquica, es consideraran a més de faltes molt greus, com a abús d'autoritat, sancionable amb la inhabilitació per a l'exercici de funcions o mandat o càrrecs de responsabilitat.
  
5. L'enfrontament físic o l'agressió física a algun company o algun membre de l'executiva.
  
Acumulació de faltes:
  
Dins d'un període de dos mesos consecutius, dues faltes lleus constitueixen una greu i dues greus constitueixen una molt greu.
  
Les sancions podran ser les següents:
  
Faltes lleus: Amonestació verbal o per escrit.
  
Faltes greus: Suspensió d'ocupació o sou d'un a cinc dies.
  
Faltes molt greus: Suspensió d'ocupació i sou d'onze dies a dos mesos o acomiadament.
  
La prescripció de les faltes serà la següent: faltes lleus deu dies, falta greu vint dies i faltes molt greus seixanta dies a partir del coneixement del fet per la direcció del sindicat i en qualsevol cas als seixanta dies d'haver-se produït.
  
Article 29. Procediment sancionador
  
En tot cas en faltes greus i molt greus s'exigirà per a poder procedir a la imposició de qualsevol tipus de sanció la incoació d'un expedient disciplinari.
  
La incoació de l'expedient haurà de comunicar-se, per escrit simultàniament a l'interessat i a la representació dels treballadors/treballadores, la qual podrà intervenir en tantes proves com es realitzen per a l'esclariment dels fets suposadament comesos.
  
Coneguda la falta per la direcció del sindicat s'obrirà procediment contradictori de les parts implicades, amb plec de càrrec a l'interessat, que podrà en el termini de cinc dies hàbils impugnar mitjançant plec de descàrrec.
  
Transcorregut un termini de vint dies des de la notificació del plec de càrrecs, de no haver-se imposat la sanció s'anul·larà possibilitat de fer-ho i no constarà en l'expedient personal de l'afectat.
  
Dins dels terminis anteriors indicats, la direcció del sindicat remetrà al comité d'empresa l'expedient contradictori i estarà obligada a emetre l'informe corresponent.
  
La durada del mencionat expedient no podrà prolongar-se més enllà de quinze dies des que és comunicat a l'interessat i els seus representants.
  
La representació dels treballadors/treballadores emetrà informe per escrit en un termini de tres dies, que serà preceptiu i previ a la imposició de la sanció.
  
L'incompliment de qualsevol dels requisits mencionats, motivarà la nul·litat de ple dret de la sanció imposada.
  
CAPÍTOL VI
  
Drets sindicals. Reunions i assemblees
  
Article 30. Drets sindicals
  
Els companys/companyes que treballen en l'estructura organitzativa de la Confederació Sindical de CC.OO. PV tenen uns drets específics, a més dels ja establits legalment:
  
1. Comité d'Empresa
  
a) De la informació relativa a l'activitat i gestió del sindicat en tots els seus àmbits, per a això tindrà accés al compte de resultats, el balanç i la memòria. Així mateix, se'ls facilitarà còpia dels pressuposts i balanços del sindicat.
  
Els membres de cada comité d'empresa disposaran cadascú de 20 hores mensuals en còmput anual i podran transferir i acumular totes o part de les seues hores sindicals retribuïdes en favor d'un o varis dels seus membres.
  
b) De la representació, quan el comité d'empresa o algun dels seus membres, tinguera necessitat de desplaçar-se a alguna localitat per a reunions de la comissió negociadora del conveni o de les restants comissions regulades, sempre mitjançant convocatòria, les despeses de desplaçament correran a càrrec del sindicat.
  
c) De participació a través dels seus representants en totes les Comissions i funcions previstes en aquest conveni.
  
2. Els treballadors/les treballadores.
  
a) Coneixeran a través dels seus representants els pressuposts i balanços del sindicat.
  
b) Participació en les activitats sindicals i culturals del sindicat.
  
c) Disposaran de 12 hores anuals retribuïdes per a assistir a assemblees i reunions que siguen convocades pels representants dels treballadors/es.
  
Article 31. Comités intercentres
  
Estarà format per 6 membres designats d'entre els components dels distints Comités d'Empresa provincials, d'acord amb la següent proporció:
  
- 2 membres d'Alacant
  
- 3 membres de València
  
- 1 membre de Castelló
  
Funcions:
  
Tindran les mateixes que els distints comités d'empresa, quant a qüestions que superen l'àmbit provincial. Negociaran el Conveni Interprovincial.
  
CAPÍTOL VII
  
Seguretat i higiene i salut laboral.
  
Prestacions socials i assistencials
  
Article 32. Salut laboral
  
S'estarà a allò disposat en la Llei 31/1995, de 8 de novembre, de Prevenció de Riscs Laborals, BOE 269 de 10-11-95 i altres normes que la desenvolupen.
  
Els delegats de prevenció disposaran cadascú de 20 hores mensuals en còmput anual per a les funcions pròpies i podran transferir i acumular totes o part d'aquestes hores a un o alguns dels delegats de prevenció.
  
Article 33. Reconeixement mèdic
  
El sindicat haurà d'enviar a tots/totes els/les treballadors/treballadores a un reconeixement mèdic anual. Aquest reconeixement serà obligatori per al sindicat i voluntari per al treballador/treballadora.
  
El reconeixement mèdic anual serà el concertat pel Sindicat a través de la seua Mútua o entitat asseguradora d'AT i EP i consistirà en les següents proves:
  
Analítica bàsica: inclou citologia.
  
Exploracions:
  
Exploració general amb auscultació cardíaca i pulmonar i pressa de la tensió arterial.
  
Oftalmologia, agudesa visual, tensió ocular, fons d'ull.
  
Otorrinolaringologia, audiometria, otoscòpia i laringoscòpia.
  
Exploració funcional respiratòria.
  
Es faran proves específiques i adaptades als factors de risc del lloc de treball.
  
Article 34. Pèrdua o disminució d'aptitud o capacitat laboral
  
Quan el treballador/la treballadora haja de desenvolupar un lloc de treball d'inferior categoria per motiu d'incapacitat laboral permanent parcial o total, produïda per accident de treball o malaltia, la Direcció li satisfarà en la seua totalitat o en part, el sou o jornada de treball en què s'haja acoblat.
  
Article 35. Canvi de lloc de treball per raó de salut
  
El sindicat canviarà de lloc de treball, respectant la mateixa categoria professional, a aquells treballadors/treballadores que acrediten que el seu lloc de treball els produeix perjudicis en la seua salut, incloent l'embaràs.
  
DISPOSICIONS TRANSITÒRIES
  
Primera
  
L'article 6 sobre «Garantia ad personam» operarà per al personal laboral amb contracte indefinit el 31-12-96 amb les següents característiques:
  
A. Assessors laborals. És una categoria a extingir, es mantindrà solament per a les persones recollides en el primer paràgraf d'aquesta Disposició, que no tinguen la titularitat corresponent.
  
B. Antiguitat de les persones amb contracte indefinit el 31-12-96. Està relacionada amb dies addicionals de permís retribuït. A cada trienni correspondran dos dies fins un màxim de quatre triennis.
  
C. Situacions econòmiques. Es reconeixeran les que documentalment estan replegades entre les persones afectades i la direcció del sindicat. Es replegarà en nòmina en concepte de «complement personal».
  
Segona
  
Antiguitat de les persones que a la firma del conveni 97-98 no tingueren contracte indefinit i ja gaudiren dies en concepte d'antiguitat: se'ls reconeixeran els dies que en aquest moment gaudien i no els incrementaran.
  
DISPOSICIONS ADDICIONALS
  
Primera
  
Compensació econòmica dels dies d'antiguitat.
  
Per elecció personal i individual del treballador/treballadora que a la firma del conveni dispose de dies de gaudiment per antiguitat o hi genere en el futur drets, d'acord amb la disposició transitòria primera B) podrà convertir-los en retribució econòmica amb la limitació que aquesta opció no podrà fer-se de dos dels dies d'antiguitat, disposant dels restants, o en cas contrari, seguirà gaudint-los com fins ara, si bé una vegada s'haguera efectuat l'opció per la compensació econòmica aquesta serà irreversible.
  
Així mateix podran optar amb els mateixos criteris que en el paràgraf anterior els recollits en la Disposició Transitòria Segona.
  
La retribució dels dies, es realitzarà d'acord amb la següent fórmula:
  
Es dividirà el salari brut anual de l'any en curs per 360 dies; es dividirà el salari brut anual de l'any en curs per 225 dies; es sumaran els dos resultats anteriors i es dividirà a la vegada per 2, açò ens donarà el salari diari.
  
Exemple:
  
 A B
  
Salari brut anual = A Salari brut anual = B
  
 360 225
  
A + B = Salari Dia
  
 2
  
Aquest concepte quedarà inclòs en la retribució mensual del treballador/treballadora, com a complement personal, i s'abonarà prorratejat en dotze mesos a l'any. Així mateix, es revaloritzarà en el mateix percentatge amb que siguen revisats els restants conceptes retributius previstos en el present conveni i no podrà ser objecte d'absorció ni compensació.
  
Segona
  
Totes els treballadors/les treballadores que estiguen fixes en plantilla i no tinguen dret a gaudir de dies d'antiguitat prevists en les disposicions transitòries tindran anualment dos dies de lliure disposició retribuïts sempre que assolisquen un trienni.
  
Aquests dies no seran acumulables als treballadors/treballadores afectats per la Disposició Transitòria Primera apartat b), ni a la Disposició Transitòria Segona.
  
C S CC OO PV
  
Confederació Sindical de Comissions Obreres País Valencià
  
Taula salarial 2000 Mes Total
  
Personal laboral 2000 anual
  
 Salari base 14 2000
  
Economistes 811.390 4.730.252
  
Advocats 894.276 4.730.252
  
Assessors 626.756 3.212.844
  
Tècnic mitjà 493.404 2.973.687
  
Oficial 1º administratiu 853.784 2.471.615
  
Oficial 2º administratiu 934.624 2.341.871
  
Auxiliar administratiu 787.907 2.199.221
  
Auxiliar administratiu 2.º 446.401 2.026.819